Nixtieq nistedinkom għal-laqgħa tal-Kunsill Ewropew tal-21 u t-22 ta' Ottubru. Matul l-ewwel sessjoni ta' ħidma tagħna, ser nindirizzaw iż-żieda qawwija attwali fil-prezzijiet tal-enerġija li qed tkun ta' sfida għall-irkupru wara l-pandemija u qed tolqot ħażin ħafna liċ-ċittadini u lin-negozji tagħna. Filwaqt li nibnu fuq il-Komunikazzjoni reċenti tal-Kummissjoni, ser nħarsu mill-qrib lejn dak li jista' jsir fil-livell tal-UE u f'dak nazzjonali, kemm f'termini ta' għajnuna għal żmien qasir għal dawk l-aktar milquta kif ukoll f'termini ta' miżuri fuq perijodu medju u fit-tul. Ser niddiskutu wkoll is-sitwazzjoni attwali tal-COVID-19. Il-pandemija għadha ma spiċċatx u ċ-ċifri qed jiżdiedu f'diversi Stati Membri. It-tilqim ġab progress sinifikanti fil-ġlieda kontra l-COVID-19 iżda għad fadal ħafna xi jsir, speċjalment fir-rigward tal-eżitazzjoni għat-tilqim u d-diżinformazzjoni. Ser nittrattaw is-solidarjetà internazzjonali biex niżguraw li l-vaċċini jitwasslu malajr lill-pajjiżi l-aktar fil-bżonn. Irridu nieħdu azzjoni wkoll biex niżguraw li fil-futur inkunu ppreparati aħjar għall-pandemiji. Matul is-sessjoni ta' ħidma ser nittrattaw ukoll l-iżviluppi reċenti relatati mal-Istat tad-Dritt. Matul l-ikla ta' ħidma tagħna ser ikollna diskussjoni strateġika dwar il-kummerċ. F'dak li għandu x'jaqsam mal-influwenza globali tal-UE, il-kummerċ jibqa' l-aktar strument effettiv fost l-għodod li għandna. Ser niddiskutu kif nagħmlu l-aħjar użu minn dan l-istrument, kemm f'termini tal-objettivi li qed nfittxu kif ukoll f'termini tal-proċess għall-involviment tal-Istati Membri, fid-dawl tal-esperjenzi matul l-aħħar ftit snin. Suġġett ieħor ser ikun it-tħejjijiet għas-summits importanti li jmiss bħall-COP 26 u l-COP 15 dwar il-bijodiversità. Filwaqt li nħarsu 'l quddiem lejn is-summit tal-COP 26, neħtieġu rispons globali ambizzjuż għat-tibdil fil-klima. L-ekonomiji ewlenin kollha għandhom jistabbilixxu miri ambizzjużi u jonoraw l-impenji tagħhom dwar il-finanzjament għall-klima. Ser inħejju wkoll is-summits li ġejjin, dak tal-ASEM u dak tas-Sħubiija tal-Lvant. Nhar il-Ġimgħa, ser nerġgħu lura għas-suġġett tal-migrazzjoni, biex insegwu l-implimentazzjoni tal-konklużjonijiet tal-Kunsill Ewropew ta' Ġunju dwar id-dimensjoni esterna tal-migrazzjoni, b'mod partikolari fir-rigward tal-finanzjament. Jeħtieġ li l-fruntieri esterni tagħna jiġu kkontrollati b'mod effettiv. Għandna nsostnu wkoll l-isforzi tagħna biex innaqqsu l-movimenti sekondarji. Imbagħad ser nduru għat-trasformazzjoni diġitali tal-Ewropa, li hija mutur ewlieni għat-tkabbir ekonomiku, il-ħolqien tal-impjiegi u l-kompetittività. Ser nipprovdu gwida addizzjonali dwar l-aġenda diġitali, inkluż iċ-ċibersigurtà u l-konnettività, u ser nagħtu spinta politika biex naħdmu fuq proposti u inizjattivi eżistenti u futuri. Ninsab fiduċjuż li ser ikollna laqgħa produttiva, fi spirtu ta' fiduċja u djalogu. Kif intwera fil-passat, il-qawwa tagħna tinsab fl-għaqda ta' bejnietna. Ninsab ħerqan li narakom fi Brussell. Ittra ta' stedina Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa